b'\n_START_ARTICLE_\nEmilija i\xc5\xa1 Laisv\xc4\x97s al\xc4\x97jos\n_START_SECTION_\nSiu\xc5\xbeetas\n_START_PARAGRAPH_\nJauna aktor\xc4\x97 Emilija (vaidina Ieva Andrejevait\xc4\x97) gauna paskyrim\xc4\x85 \xc4\xaf Kauno teatr\xc4\x85 ir atvyksta b\xc5\xabtent t\xc4\x85 dien\xc4\x85, kai Kaune vyksta demonstracijos po R. Kalantos susideginimo. Nety\xc4\x8dia \xc4\xafsimai\xc5\xa1iusi \xc4\xaf mini\xc4\x85 ji susipa\xc5\xbe\xc4\xafsta su b\xc5\xabsimu jos teatro re\xc5\xbeisieriumi. Bandydama u\xc5\xbestoti mu\xc5\xa1am\xc4\x85 protest\xc5\xb3 dalyv\xc4\xaf prie\xc5\xa1 milicininkus Emilija sumu\xc5\xa1ama ir i\xc5\xa1ve\xc5\xbeama \xc4\xaf KGB skyri\xc5\xb3, kur, rad\xc4\x99s Emilijos partizani\xc5\xa1k\xc5\xb3 eili\xc5\xb3 knygut\xc4\x99 KGB pareig\xc5\xabnas \xc4\xafsiunta ir ima persekioti Emilij\xc4\x85 ir teatr\xc4\x85, kuriame ji pradeda dirbti. Nuvykusi \xc4\xaf teatr\xc4\x85 ir idealisti\xc5\xa1kai nusiteikusi Emilija greit ima pasteb\xc4\x97ti, kokia susiskald\xc5\xbeiusi trup\xc4\x97.\n_START_SECTION_\nFilmavimas\n_START_PARAGRAPH_\nDauguma kadr\xc5\xb3 buvo filmuota Kaune: Laisv\xc4\x97s al\xc4\x97joje, taip pat keli kadrai Pel\xc4\x97d\xc5\xb3 kalne._NEWLINE_Po nufilmavimo, 2016\xc2\xa0m. rugs\xc4\x97jo 16 d.\xc2\xa0\xe2\x80\x93 lapkri\xc4\x8dio 3 dienomis Kaune nuo savivaldyb\xc4\x97s pastato iki soboro nusidriek\xc4\x97 paroda po atviru dangumi \xe2\x80\x9eKaunas. Kinas. Laisv\xc4\x97\xe2\x80\x9c, kurioje pateiktos istorin\xc4\x97s nuotraukos paraleliai su filmo kadrais.\n_START_SECTION_\nMuzika\n_START_PARAGRAPH_\nGarso takeli\xc5\xb3 autorius\xc2\xa0\xe2\x80\x93 Jonas Jurk\xc5\xabnas, ta\xc4\x8diau filme taip pat skamba kelios perdainuotos Vytauto Kernagio dainuojamosios poezijos dainos, specialiai filmui sukurta daina \xe2\x80\x9eAr tu esi tas?\xe2\x80\x9c, atlikta Marijono Mikutavi\xc4\x8diaus ir GJan.\n_START_SECTION_\nPremjera ir apdovanojimai\n_START_PARAGRAPH_\nPagrindin\xc4\x97 filmo premjera \xc4\xafvyko 2017\xc2\xa0m. vasario 16 d., per 99-\xc4\x85sias Lietuvos nepriklausomyb\xc4\x97s paskelbimo metines. Premjeroje Kaune buvo ir prezidentas Valdas Adamkus su Alma Adamkiene, taip pat Vytautas Landsbergis su \xc5\xbemona Gra\xc5\xbeina, Kauno meras Visvaldas Matijo\xc5\xa1aitis, Martynas Starkus, Vytaras Radzevi\xc4\x8dius, Audrius Siaurusevi\xc4\x8dius, Vygaudas U\xc5\xa1ackas ir kiti. Prezidentas V. Adamkus re\xc5\xbeisieriui ir prodiuserei \xc4\xafteik\xc4\x97 apdovanojim\xc4\x85 \xe2\x80\x9eLaisva \xc5\xa1alis\xe2\x80\x9c u\xc5\xbe \xe2\x80\x9elaisv\xc4\x97s id\xc4\x97jos puosel\xc4\x97jim\xc4\x85\xe2\x80\x9c._NEWLINE_Filmas buvo nominuotas devyniose apdovanojim\xc5\xb3 \xe2\x80\x9eSidabrin\xc4\x97 gerv\xc4\x97 2017\xe2\x80\x9c kategorijose.'